SELETUSKIRI

1. ETTEPANEKU TAUST

Ettepaneku põhjused ja eesmärgid

Vastavalt 28. novembri 2006. aasta direktiivi 2006/112/EÜ (mis käsitleb ühist käibemaksusüsteemi) (edaspidi „käibemaksudirektiiv”) artikli 395 lõikele 1 võib nõukogu ühehäälselt komisjoni ettepaneku põhjal anda igale liikmesriigile loa võtta erimeetmeid käesoleva direktiivi sätetest erandite tegemiseks, et lihtsustada käibemaksu kogumist või ära hoida teatavaid maksupettuse vorme või maksustamise vältimist.

Komisjonis vastavalt 5. septembril ja 13. septembril 2011. aastal registreeritud kirjaga on Hispaania ja Prantsusmaa taotlenud luba kohaldada meedet, millega tehakse erand käibemaksudirektiivi artiklist 5. Komisjon teavitas 25. oktoobri 2011. aasta kirjas käibemaksudirektiivi artikli 395 lõike 2 kohaselt teisi liikmesriike kõnealuste liikmesriikide taotlusest. Komisjon teatas 27. oktoobri 2011. aasta kirjas Hispaaniale ja Prantsusmaale, et tal on taotluste hindamiseks kogu vajalik teave.

Üldine taust

Hispaania ja Prantsusmaa allkirjastasid 27. juunil 2008. aastal koostöölepingu, et ehitada elektrivõrkude maa-alune ühendus Baixase (Prantsusmaa) ja Santa Llogia (Hispaania) vahel. Kõnealune ehitustarind on ligikaudu 60 km pikk, millest vähem kui 60 % on Prantsusmaal ja veidi rohkem kui 40 % Hispaanias. Ehitus hõlmab Alberesi mägesid läbivat 8 km pikkust tunnelit, millest 87 % on Prantsusmaa ja 13 % Hispaania territooriumil.

Tavaeeskirjade kohaselt eeldaks käibemaksudirektiivi artiklis 5 sätestatud territoriaalsuse põhimõte, et Hispaanias tehtud ehitustööde suhtes kohaldatakse Hispaania käibemaksu. Samamoodi kohaldataks Prantsusmaal tehtud ehitustööde suhtes Prantsusmaa käibemaksu. Tavaeeskirjade kohaldamine tähendaks, et iga maksustatava tehingu korral tuleb kindlaks määrata, kumma riigi territooriumil mingi osa tööst teostatakse.

Hispaania ja Prantsusmaa leiavad, et tavaeeskirjade kohaldamine tekitaks kõnealuse ehitustöö eest vastutavate ettevõtjate jaoks maksuprobleeme. Käibemaksumenetluse lihtsustamiseks taotlevad kõnealused riigid, et tarnitavate kaupade ja osutatavate teenuste ning ühendusesiseste soetamiste ja impordi kohta esitavad tarnijad arve 50 % ulatuses Hispaanias ja 50 % ulatuses Prantsusmaal.

Pärast elektrivõrkude vahelise maa-aluse ühenduse ehitamist kohaldatakse tavapäraseid käibemaksueeskirju.

Komisjon tunnistab, et kõnealustel juhtudel lihtsustab ehitustööde suhtes kehtestatud käibemaksu võrdne jaotamine Prantsusmaa ja Hispaania vahel maksueeskirjade järgimist asjaomaste ettevõtjate jaoks võrreldes tavaeeskirjade rakendamisega.

Ettepaneku valdkonnas kehtivad õigusnormid

Nõukogu on mitmel korral lubanud liikmesriikidel teha erandi territoriaalsuse põhimõttest piirialadel elluviidavate projektide puhul.

2. HUVITATUD ISIKUTEGA KONSULTEERIMISE JA MÕJU HINDAMISE TULEMUSED

Konsulteerimine huvitatud isikutega

Ei ole asjakohane.

Eksperdiarvamuste kogumine ja kasutamine

Välisekspertide arvamusi ei olnud vaja kasutada.

Mõju hindamine

Otsuse ettepaneku eesmärk on lihtsustada käibemaksumenetlust seoses Hispaania ja Prantsusmaa elektrivõrgu omavahelise maa-aluse ühenduse ehitamisega ja seepärast võib sellel olla positiivne majanduslik mõju.

Mõju on igal juhul piiratud erandi kitsa kohaldamisala tõttu.

3. ETTEPANEKU ÕIGUSLIK KÜLG

Kavandatud meetmete kokkuvõte

Kõnealuse loa eesmärk on lubada Hispaanial ja Prantsusmaal teha erand käibemaksu territoriaalsest kohaldatavusest seoses kõnealuse kahe riigi elektrivõrgu maa-aluse ühenduse ehitamisega nende vastava territooriumi vahel.

Õiguslik alus

Käibemaksudirektiivi artikkel 395.

Subsidiaarsuse põhimõte

Kooskõlas käibemaksudirektiivi artikliga 395 peab liikmesriik, kes soovib kasutusele võtta meetmeid, millega tehakse erand kõnealusest direktiivist, saama nõukogult loa nõukogu otsuse vormis. Seepärast on ettepanek kooskõlas subsidiaarsuse põhimõttega.

Proportsionaalsuse põhimõte

Ettepanek on proportsionaalsuse põhimõttega kooskõlas järgmis(t)el põhjus(t)el.

Otsus käsitleb liikmesriikidele nende endi taotlusel antud luba ja sellega ei määrata mingeid kohustusi.

Erandi väga piiratud kohaldamisala arvestades on erimeede vastavuses taotletava eesmärgiga.

Vahendi valik

Käibemaksudirektiivi artikli 395 kohaselt on erandi tegemine ühistest käibemaksueeskirjadest võimalik vaid komisjoni ettepaneku põhjal nõukogus ühehäälselt antud loa alusel. Lisaks on nõukogu otsus sobivaim vahend, sest selle saab adresseerida üksikutele liikmesriikidele.

4. MÕJU EELARVELE

Ettepanek ei mõjuta ühenduse eelarvet.

5. ADDITIONAL INFORMATION / TÄIENDAV TEAVE

Ettepanek aegub siis, kui Hispaanias Santa Llogia ja Prantsusmaal Baixase vahel asuv elektrivõrkude maa-alune ühendus on lõplikult välja ehitatud.

2011/0424 (NLE)

Ettepanek:

NÕUKOGU RAKENDUSOTSUS

mille kohaselt lubatakse Hispaanial ja Prantsusmaal kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 5

EUROOPA LIIDU NÕUKOGU,

võttes arvesse Euroopa Liidu toimimise lepingut,

võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi,[1] eriti selle artikli 395 lõiget 1,

võttes arvesse Euroopa Komisjoni ettepanekut

ning arvestades järgmist:

1. Komisjonis vastavalt 5. septembril ja 13. septembril 2011. aastal registreeritud kirjaga on Hispaania ja Prantsusmaa taotlenud luba kohaldada meedet, millega tehakse erand direktiivi 2006/112/EÜ artiklist 5 seoses kõnealuste riikide elektrivõrkude omavahelise maa-aluse ühenduse ehitamisega.

2. Komisjon teavitas 25. oktoobri 2011. aasta kirjas teisi liikmesriike Hispaania ja Prantsusmaa taotlustest. Komisjon teatas 27. oktoobri 2011. aasta kirjas Hispaaniale ja Prantsusmaale, et tal on taotluste hindamiseks kogu vajalik teave.

3. Hispaania ja Prantsusmaa allkirjastasid 27. juunil 2008. aastal koostöölepingu, et ehitada elektrivõrkude maa-alune ühendus Baixase (Prantsusmaa) ja Santa Llogia (Hispaania) vahel.

4. Kõnealuse meetme kohaselt käsitatakse elektrivõrkude omavahelist maa-alust ühendust 50 % ulatuses Hispaanias ja 50 % Prantsusmaal asuvana, et tarnida kaupu ja osutada teenuseid, soetada ühendusesiseselt kaupu ja importida kaupu kõnealuse ehituse jaoks.

5. Sellise meetme puudumisel tuleks territoriaalsuse põhimõttest lähtuvalt iga tarne maksustamisel teha kindlaks, kas maksustamise koht on Hispaania või Prantsusmaa.

6. Seega on meetme eesmärk lihtsustada kõnealuste elektrivõrkude omavahelise maa-aluse ühenduse ehitustöödega seotud käibemaksu kogumist.

7. Erandil ei ole negatiivset mõju käibemaksust laekuvatele liidu omavahenditele,

ON VASTU VÕTNUD KÄESOLEVA OTSUSE:

Artikkel 1

Erandina direktiivi 2006/112/EÜ artiklist 5 lubatakse Hispaanial ja Prantsusmaal Baixase (Prantsusmaa) ja Santa Llogia (Hispaania) vahel elektrivõrkude maa-aluse ühenduse ehitamiseks tarnitavate kaupade ja osutatavate teenuste ning ühendusesiseselt soetatavate kaupade ja impordi puhul käsitada kõnealust ehitusala 50 % ulatuses Hispaania ja 50 % Prantsusmaa territooriumil olevana.

Artikkel 2

Käesolev otsus on adresseeritud Hispaania Kuningriigile ja Prantsuse Vabariigile.

Brüssel,

Nõukogu nimel

eesistuja

[1] ELT L 347, 11.12.2006, lk 1.